google/wiki40b huggingface dataset:
Nytrøa

Nytrøa er en bygd i Tynset kommune i Nord-Østerdal. Nytrøa ligger langs riksvei 3 mellom Tynset og Kvikne, 25 km fra Tynset og 20 km fra Kvikne. Stedet er et naturlig utgangspunkt for skiturer, en av disse er Ljomsjøløypa mellom Nytrø og Savalen. En annen slik løype er Børstuvolløypa. Begge beskrives som lette løyper.
320-årene

-- 320 -- 321 -- 322 -- 323 -- 324 -- 325 -- 326 -- 327 -- 328 -- 329
Tiårsoversikt
Platygnathus

Utseende

Middelsstore til store (25-35 millimeter), brunsvarte trebukker. Antennene er ganske kraftige og noe kortere enn kroppen. Pronotum er noe kantete (åttekantet hos P. octangularis). Dekkvingene er tett og kraftig punkterte med to svake lengderibber.

Utbredelse

Slekten er utbredt på øyene øst for Afrika; Madagaskar, Mauritius, Seychellene og Réunion. Merkelig nok forekommer Platygnathus sechellarum også på Filippinene - kan dette skyldes at den er innført dit med mennesker?
Tatsuya Tanaka

Spillekarriere

Hans første ligakamp kom den 29. april 2001 mot motstanderklubben Kashima Antlers. Hans første profesjonelle mål kom den 21. mai 2001 mot klubben Tokyo Verdy 1969. Han representerte Japan på flere mindreårige nivåer. Han var med på den japanske troppen som ble sendt til OL i 2004, men som røk ut allerede etter første runde.
Han debuterte den 31. juli 2005 i den østasiatisk cupen mot Nord-Korea da han erstattet Keiji Tamada i det 67. minutt. Han scoret sitt første landslagsmål den 3. august 2005 mot Kina i samme turneringen. Hans siste mål kom i fotballkampen mot Qatar den 19. november 2008.
Yohei Takeda

Karriere

Yohei Takeda startet sin profesjonelle karriere i Shimizu S-Pulse i 2006. Han har også spilt for Albirex Niigata, Gamba Osaka, Cerezo Osaka, Oita Trinita og Nagoya Grampus.
Han ble tatt ut i Japans tropp til VM i fotball U-20 2007.
Nettfly

Utseende

Et middelsstort (vingespenn 36 – 46 mm), mørkt brungrått nattfly med lyse vingeårer. Sammen med de tre lyse tverrlinjene danner vingeårene et lyst nett. Arten ligner mye på engsmellefly (Heliophobus reticulata) og hvitribbet åkerfly (Tholera decimalis), men skiller seg fra disse på at vingene er bredere, området mellom nyremerket og ringmerket er formørket, og at antennene er trådformede hos begge kjønn. Forvingen har hvitkantede nyre- og ringmerker, området mellom dem er mørkt. De to mellomlinjene og bølgelinjen er lyse og smale. Bakvingen er lyst brungrå. Larven er gråbrun med lys sidestripe.

Levevis

Nettflyet lever gjerne på kulturpåvirkede steder, som avfallsplasser og annen ruskemark, hager og parker, men også i myrlendt terreng. Larvene kan leve på en rekke ulike trær, busker og urter. Som nyklekte lever de selskapelig og kan gnage ut store "vinduer" i bladene de spiser på. Om høsten kryper den ned på bakken og lever av visne blader, i mildvær kan de være aktive også om vinteren. De voksne flyr i juni – august, men de kommer sjelden til lys, så man kan lett få inntrykk av at arten er sjeldnere enn den er.

Utbredelse

Arten er utbredt over det meste av Europa og i det nordlige Asia østover til Altaj. I Norge finnes den i de sørligste landsdelene nord til det sørlige Hedmark og Oppland og Hordaland.
Rugby under Asialekene 1998

Rugby under Asialekene 1998. Rugby var en av flere sporter under Asialekene 1998 i Bangkok i Thailand. Det var to rugbyturneringer for menn, rugby union og sjumannsrugby. Det var første gangen rugby var på programmet i asialekene. Sør-Korea vant begge turneringene.
Avnazifisering

Avnazifisering (Tysk: Entnazifizierung) var en prosess som ble igangsatt av de allierte etter den andre verdenskrig for å fjerne alle rester av det nasjonalsosialistiske regimet i Østerrike og Tyskland. Prosessen gikk i stor grad ut på å fjerne/avsette personer med NSDAP-bakgrunn fra sentrale stillinger, og oppløse organisasjoner som hadde tilknytning til partiet. Grunnlaget for avnazifiseringsprosessen ble lagt under Potsdamkonferansen sommeren 1945.
Avnazifiseringen ble i hovedsak gjennomført i Tyskland og Østerrike, men også i land der det hadde blitt opprettet fascistiske eller nasjonalsosialistiske marionettregjeringer, slik som i Belgia, Frankrike, Jugoslavia, Hellas og Norge.
Sidensvans

Utseende og låt

Sidensvansen er rødgrå med svart strupe, et svart bånd gjennom hvert øye og med gul stjertspiss. Fjærdrakten, som er myk og fin, danner på hodet en svært lang tufs. Sidensvansen har kort nebb som er noe nedtrykt ved neseroten. Vingene er lange og flekkete. Vingefjær – av og til også halefjær – har røde, pergamentartede vedheng. Kroppslengde 19 cm, vingespenn 32-36 cm. Vekt 60 gram. 
Den har en svært spesiell låt som ofte høres fra overflygende flokker. Låten beskrives i blant som klangen fra sølvklokker.

Utbredning

Sidensvansen finnes i de nordligste trakter av Europa, Asia og nordvestre Nord-Amerika. Vinterstid forekommer fuglen over store deler av Norge, noen ganger i store skarer.

Føde

Den livnærer seg av bær og insekter, og gjerne epler i overgangen til vinter.

Hekking

Eggene er hvitaktige med mørkere, lysebrune eller fiolette flekker og punkter.
Tingberg

Tingberg er et tettsted i Øyer kommune i Oppland. Det er tettstedet rundt kommunehuset og kirken, mens det meste av forretninger i området er konsentrert om Granrudmoen litt lenger sørøst.
21st Circuitry

21st Circuitry var et plateselskap basert i San Francisco, USA. Selskapet startet i 1991 og solgte elektro-industriell, industriell-rock og lignende typer musikk. I 1999 lukket 21st Circuitry dørene da det ble kjøpt opp av Metropolis Records.
Noen av bandene som hadde signert med eller ble distribuert via 21st Circuitry var: Covenant, Unit:187, Hate Dept., Xorcist, Templebeat, Scar Tissue, Luxt, Mute Angst Envy, New Mind, Steril (2), Gracious Shades, Nerve Filter, Non Aggression Pact, Wumpscut, Haujobb, 16 Volt, Hyperdex-1-Sect, Ga-T, Shunt og Wod.
Quantum Loop var et datterselskap av 21st Circuitry.
NM i svømming langbane 2000

NM i svømming langbane 2000 ble arrangert i Namsos 13.-16. juli 2000.
Løkeberg gård

Løkeberg gård er en tidligere gård i Bærum, der hovedbygning, kårstue, stabbur og drengestue er bevart. Hovedbygningen fra 1700-tallet ble fredet av Riksantikvaren i 1939. Gården har vært et bosted siden folkevandringstiden (400-ca 600 e.kr). Navnet er sammensatt av Laukr (løk) og berg, og kommer fra løk (muligens ramsløk) som vokser langs berget. På gården har det ligget kvern, sag og kalkovner.
Verdenscupen i slalåm-padling 2019

Verdenscupen i slalåm-padling 2019 blir organisert av ICF og begynner i juni i Hertfordshire og avsluttes i september i Praha.
ED50

ED50 er et geodetisk datum. Navnet er en forkortelse for European Datum 1950.
Det er et horisontalt datum som definer en ellipsoide. Punktene på jordoverflaten blir først overført til ellipsoiden, og deretter blir de overført til det todimensjonale kartplanet ved hjelp av en kartprojeksjon. Datumet bruker Hayford-ellipsoiden. Den har store halvakse 6 378 388,000 m og flattrykning 1 / 297. Fundamentalpunktet er Helmertturm i Potsdam, som i 1950 lå i Øst-Tyskland.
I årene etter andre verdenskrig var det et stort ønske hos geodeter om å knytte sammen grunnlagsnettene i ulike europeiske land. ED50 ble brukt i de fleste land i Vest-Europa unntatt Storbritannia, Irland, Sverige og Sveits. Fundamentalpunktet ble lagt i Øst-Tyskland fordi man håpet å få med landene i Østblokken, men det var mislykket.
I Norge ble ED50 brukt i hovedkartserien Norge 1:50000 før EUREF89 overtok. På sjøkart ble ED50 brukt i perioden 1957–1992 og erstattet av WGS84.
Coscorobasvane

Taksonomi

Coscorobasvane er en monotypisk art og eneste art i slekten Coscoroba, som er én av to slekter som inngår i tribuset Cereopseini i underfamilien svaner og gjess (Anserinae). Den andre slekten i dette tribuset er Cereopsis, som kun inkluderer den monotypiske arten hønsegås (C. novaehollandiae), som således trolig er coscorobasvanens nærmeste nålevende slektning. Noen autoriteter mener imidlertid, at coscorobasvane er nærmest beslektet med plystreender (Dendrocygninae), men dette savner allmenn aksept i øyeblikket.

Biologi

Coscorobasvane måler normalt omkring 90–115 cm. Hannen blir større enn hunnen og veier cirka 3 800–5 400 g, mens hunnen gjerne veier cirka 3 100–4 500 g. Sørlige individer har dessuten en tendens til å bli noe større enn nordlige individer. Fjærdrakten er gjennomgående nesten helhvit, bortsett fra at de ytre fem håndsvingfjærene på hver vinge er sorte i tuppene. Svært lite skiller kjønnene, men hunnen har brun iris. Ungfuglenes fjærdrakt er flekkvis grå og hvit til de blir omkring åtte måneder gamle, da de får voksen fjerdrakt.
Arten favoriserer laguner og større ferskvannsvåtmarker, spesielt områder med tett vegetasjon langs kantene. De har imidlertid også blitt observert i kunstige dammer og lignende steder. Arten er for det mest orientert til lavlandet, med enkelte observasjoner i høyder opp mot 1 300 moh.
Coscorobasvane antas å ha en ganske variert diett, som består av plantemateriale, små akvatiske og marine virvelløse dyr, rogn av fisk med mer. Arten søker for det meste etter mat på grunt vann, enten ved å svømme eller vade. Den gresser dessuten på land. Arten observeres ofte i blandet flokk sammen med svarthalssvane (Cygnus melanocoryphus).
Utbredelsen strekker seg fra Tierra del Fuego og Falklandsøyene nordover til det sentrale Chile og nordlige Argentina. Arten overvintrer nord til Paraguay, det sørøstre Brasil og sannsynligvis også i chacoen i Bolivia. Individer som hekker på høye breddegrader trekker nordover om vinteren.
Christopher Soames

Personlig liv og virke

Soames giftet seg med Mary Churchill, det yngste barnet av statsminister Winston Churchill og Clementine Hozier den 11. februar 1947. De fikk fem barn sammen, hvorav de mest kjente av dem er hans eldste sønn på Nicholas Soames som ble utnevnt til statssekretær for det britiske Forsvarsdepartementet. Soames døde av pankreatitt, i en alder av 66 år, og ble etter sin død gravlagt ved St. Martins kirke nær Woodstock i Oxfordshire.
Ulvelilægret

Ulvelilægret er ei ubetjent turisthytte tilhørende DNT Drammen og Omegn (DNTD), en lokalforening av Den Norske Turistforening (DNT). Ulvelilægret ligger i Nore og Uvdal kommune i Buskerud, på Hardangervidda. Standarden er så lav at DNTD regner lægret som ei rastebu, men det er fullt mulig å overnatte her om sommeren for den som har med nok utstyr.
Ulvelilægret ligger 1150 moh.
Hage-eitermaur

Utbredelse

Hage-eitermaur er vanlig i store deler av Norge. Den er utbredt i hele Europa og østover i Asia, samt Nord-Amerika.

Utseende

Hage-eitermaur er brunrøde, mellom 4 og 7 mm lang. Eitermaur har brodd og kan stikke.

Levevis

Reiret (tuen) til hage-eitermaur er oftest anlagt på engr, i jorden, vanligst under en stein eller i en gresstue. I reiret finnes ikke sjelden andre insekter som lever i symbiose med maurene, f.eks. larver av blåvinger. Selv om blåvingelarvene er rovdyr og spiser maurlarver får de være i fred. Grunnen er at blåvingelarvene har en kjertel på ryggen, som utsondrer en væske mauren melker.
Rackety Rax

Innspillingsfakta

Filmen ble spilt inn fra 18. august til slutten av september 1932.

Fakta om filmen

Flere av footballspillerne som medvirket i filmen var velkjente spillere på den tiden da filmen ble utgitt.
Cirencester

Historie

Den lokale keltiske stammen Dobunni var navngiver for den romerske borgen Corinium Dobunnorum som ble etablert rundt 50 e.Kr. Når grensen for det romerske Britannia ble flyttet nordover ble det til en romersk civitas. Tre viktige romerske veier møttes i Cirencester, deriblant Fosse Way fra Lindum (Lincoln) til Aquae Sulis (Bath). Rundt slutten av 200-tallet fikk Cirencester en bymur som omsluttet cirka én km², noe som gjorde den til den andre største byen i datidens romerske provins. I 312 ble den hovedstad for provinsen Britannia Prima. Byen hadde et forum, en basilika og et amfiteater, sistnevnte ligger i dag i byens periferi og har vært gjenstand for utgravinger på 1800-tallet og 1960-tallet.
Etter romersk tid har byen fortsatt hatt en viss betydning. Et slag mellom regionale konger fant sted her i 628. I middelalderen var striden mellom byens borgere og klosteret om den lokale makten fremtredende. Siden 1100-tallet ville borgerne at Cirencester ble en borough med lokal administrasjonsrett og plass i parlamentet, mens abbeden hadde Lord of the Manor tittelen fra kongen. Etter 1538 gikk rettigheten over til en lokal adelsmann uten at borgernes krav ble innfridd.
Ull, veving og handel med ullstoffer har, sannsynligvis siden romersk tid, vært kilden til byens forholdsvise rikdom.
Erling Kjærnes

Liv og virke

Kjærnes er utdannet Bachelor of Art ved Brooks Institute of Phothography, Santa Barbara, California, USA. Han er også utdannet bygningskonstruktør.  
Han startet eget produksjonsselskap i Oslo i 1987, Imedio AS, sammen med den svenske produsenten Jan Palmers (nå NRK) og Knut Qvale (nå Universitetet i Oslo/Intermedia). Selskapet jobbet med oppdragsfilm, spillefilm, reklamefilm og stillfoto.  I 1989 ble Kjærnes ansatt som prosjektleder for foto og film i Lillehammer Olympiske Organisasjonskomité (LOOC).  Han var LOOC's prosjektansvarlig for den offisielle OL-filmen, 16 Days of Glory, regissert av Bud Greenspan. Etter OL i 1994 bidro Kjærnes til oppbyggingen Rubicon TV som da var eid av Schibsted. Han fikk produksjonsansvaret for TV 2s såpeserie, Familiesagaen De syv søstre, og senere var han produsent for krimserien Fox Grønland.
Fra 2000 arbeidet Kjærnes i Schibsted Telecom frem til det ble solgt til Aspiro AB i 2005. I 2005 gikk han til TV 2 Interaktiv, og fra oktober 2008 ble han ansatt i CARE Norge som aksjonsleder for den årlige TV innsamlingsaksjonen på NRK i 2009. Fra februar 2010 og til desember 2011 var han ansatt ved Frammuseet i Oslo som leder for teknologi og digitale medier. Fra januar 2012 er Kjærnes ansatt som ny direktør ved Norsk Luftfartsmuseum i Bodø.
Kjærnes er gift, har tre barn og er bosatt på Nesodden.
Kevin Shirley

Biografi

Shirley vokste opp i Sør-Afrika hvor han produserte album for mange suksessfulle sørafrikanske artister, som f.eks. Robin Auld, Juluka, Jonathan Butler, Leslie Rae Dowling, Steve Louw og Sweatband, i tillegg til at han opptrådte med sitt eget band, The Council, sammen med den legendariske sørafrikanske sangeren Brian Davidson.
Shirley flyttet til Australia i 1987, hvor han fortsatte å arbeide med australske artister som The Hoodoo Gurus, The Angels, Cold Chisel, Tina Arena, The Screaming Jets, The Baby Animals. Etter suksessen med produksjonen av Silverchairs debutalbum Frogstomp, flyttet han til USA.
I USA produserte han album for bl.a. Aerosmith, Journey, Dream Theater, The Black Crowes, Iron Maiden, H.I.M. og Slayer. Jobben han gjorde med produksjonen av den suksessfulle retroaktive Led Zeppelin-DVD-en er et høydepunkt i hans karriere.
Jon Ola Sand

Bakgrunn

Sand hadde en mindre rolle som 18-åring i filmen At dere tør! fra 1980. Samme året tok han eksamen artium fra musikklinjen ved Foss videregående skole i Oslo.
Som tenåring spilte han også trommer i et lokalt hardrockband. Spillejobben førte til at NRK leide ham inn som researcher for et nytt musikkprogram på tv. I 1981 begynte han fast for NRK, først som produksjonsassistent, og fra 1985 som produksjonssekretær. I årene 1987–1991 var han programsekretær i NRK, og han var programleder for musikkprogrammet TopPop i 1989. I 1992 gikk han over til TV 2 som prosjektleder, da kanalen startet sine sendinger. Fire år senere vendte han tilbake til NRK.
Som prosjektleder har han jobbet med store prosjekter og tv-produksjoner for både TV 2 og NRK. Blant noen av programmene er Melodi Grand Prix, Amandapris-utdelingen, Nobels fredspriskonsert, Panorama, Eurovision Song Contest 2010, Bla, bla, bla og Midnatt@nrk. I årene 1998–2005 var han NRKs delegasjonsleder for den norske delegasjonen i Eurovision Song Contest.
Sand er medlem av International Academy of Television Arts and Sciences.

Eurovision

I 2010 valgte NRK Sand som produsent for Eurovision Song Contest 2010 som ble arrangert i Bærum. Erfaringen og innsatsen som produsent gjorde at Den europeiske kringkastingsunion i november samme år utpekte Sand som øverste sjef – executive supervisor – for Eurovision Song Contest. Sand fikk jobben i konkurranse med 39 andre søkere og overtok 1. januar 2011, etter svenske Svante Stockselius som hadde hatt jobben siden 2004. 
Som executive supervisor har Sand siste ord innen produksjonen av Eurovision Song Contest, og han kan overstyre konkurransens produsenter. Sand hadde sin første sjefsjobb under Eurovision Song Contest 2011 i Düsseldorf. Sand ble også utnevnt til executive supervisor for Junior Eurovision Song Contest 2016. Han har hatt permisjon fra NRK siden 2011.
I et intervju med nyhetsbyrået Reuters i 2011 lanserte Sand iden om å utvide Eurovision Song Contest til en Worldvision Song Contest. Men i mai 2015 sa Sand til NRK at en verdensomspennende musikkonkurranse ikke var aktuelt på grunn av høye produksjonskostnader og laber interesse utenfor Europa. I et intervju med britiske The Guardian i 2016 sa Sand at «vi ser ikke etter noen "Worldvision" fordi det er for komplisert». Samme året sa Sand til dansk presse at EBU i stedet konsentrerte seg om å eksportere sangkonkurranse-konseptet til Asia og USA. Han ble også portrettert av Morgenbladet i mai 2012, med vinkling på sangkonkurransen og internasjonal politikk.

Privatliv

Sand er sønn av revyskuespilleren og humoristen Bjørn Sand og skuespilleren Unni Bernhoft. Han har en søster og broren Simen Sand, som er skuespiller og koreograf. Sand vokste opp på Vinderen i Oslo. Hans bestefar var revyskuespilleren og sangeren Bias Bernhoft. 
Sand har en datter fra et tidligere ekteskap, men er i dag kjæreste med den svenske koreografen Mattias Carlsson. Sand bor i Genève i Sveits, der EBU har hovedkvarter.
I oktober 2010 var Sand passasjer om bord på et tog som sporet av ved Skotterud i Hedmark. Sand slapp fra ulykken uten fysiske skader, men rundt 40 mennesker ble skadet.
Ild og Vann

Ild og Vann er et musikkalbum med Kåre Virud.
Albumet ble utgitt i 2006 av plateselskapet Phonofile på labelen Bluestown Records. Albumet vant Spellemannprisen 2005 i kategorien Blues.
Sørdalskverna

Sørdalskverna, også Sørdalskvenna er en restaurert bygdekvern. Den er en vannmølle, drevet av Moabekken.
Den ligger ved Sørdalshuset i grenda Sørdalen og viser hvordan mel tidligere ble produsert. Første søndag i september er kveinna i bruk, da arrangeres Sørdalsdagen, hvor du kan få kjøpt grøt som er laget etter gammel oppskrift, og hvor kornet er malt på Sørdalskveinna.
Senorius

Utseende

En middelsstor, slank, matt kastanjebrun trebukk. Antennene er tynne og noe lengre enn kroppen. Pronotum er avrundet sekskantet, betydelig smalere enn de jevnbrede dekkvingene. Beina er middels lange, lårene litt fortykkede.

Utbredelse

Arten er beskrevet fra Borneo.
Il Gesù

Il Gesù (Santissimo Nome di Gesù) er jesuittordenens moderkirke i Roma, beliggende ved Piazza del Gesù nær Piazza Venezia. Il Gesù er en av Romas mest imponerende kirker med et overdådig dekorert interiør.
Jesuittordenen hadde i 1540 blitt stadfestet av pave Paulus III, og kort derpå flyttet Ignatius av Loyola med sine tilhengere til et lite hus i nærheten av Palazzo Venezia og overtok en kirke, Santa Maria della Strada. Snart ble den for liten, men finansielle problemer og vanskeligheter med å skaffe tomt bremset konstruksjonen av nye bygninger. Arbeidet på den nye kirken, Il Gesù, tok fart etter 1568, siden kardinalen Alessandro Farnese skaffet midler. Men først i 1580 skaffet familien Astalli marken som behøvdes for at fristedet skulle kunne bygges.
Kirkens fasade  av  Giacomo della Porta er et godt eksempel på manierisme.
Cyno

Levevis

Både larvene og de voksne (imago) er planteetere.

Utbredelse

Arten lever i Sør-Afrika.
Majjhimanikaya

Majjhimanikaya er en buddhistisk religiøs tekstsamling. Det er den andre av fem samlinger (nikaya) innenfor Sutta pitaka, som er en av «de tre kurvene» i Tripitaka, Theravadabuddhismens kanon. Sutta pitaka er den av de tre kurvene som inneholder læreutsagn fra Buddha om buddhismens innhold.
Teksten består av 152 «sutta»'er (sutra), hovedsakelige dialoger mellom Buddha og hans disipler. Av disse suttaene kan nevnes den niende, Sammaditthi Sutta, om «Fullkommen forståelse» (et begrep fra den åttedelte veien; den tiende Satipatthana Sutta om meditasjon og rensing av sinnet; den 72., aggi-Vacchagotta Sutta, hvor nirvana sammenlignes med en ild; og den 118., Anapanasati Sutta, om pusteteknikk under meditasjon.
Utdrag fra teksten er oversatt til norsk og utgitt i samlingen Buddhas fortellinger, 2001 og i boken Oppmerksomhetstrening, kjernen i buddhistisk meditasjon av Nyanaponika Thera (Solum forlag, 1988).
Etzaz Hussain

Manchester United

Den 21. februar 2009 ble Hussain klar for Manchester United. Hussain ble solgt fra 3.-divisjonsklubben Langhus IL. Han spilte i to år for G18-laget til den engelske storklubben. Han vendte tilbake til Norge i januar 2011 for å spille for Vålerenga Fotball.

Vålerenga Fotball

Hussain ble klar for Vålerenga Fotball den 18. januar 2011. Han debuterte i en treningskamp mot Ham-Kam. Han var tiltenkt en rolle på både junior og a-laget. Etzaz Hussain hadde draktnummer 8 i Oslo-klubben. Manager Martin Andresen sa at Etzaz Hussain har kommet hjem dit han hører til og at han er et av de største talentene i sin årsklasse.

Fredrikstad FK

Etter uenigheter med Vålerenga, ble han to måneder etter å ha skrevet under klar for Fredrikstad FK. Han skrev under en kontrakt som strakk seg over de tre neste årene. Han fikk sin debut i Tippeligaen i kampen mot Stabæk fotball i den 5. serierunden. Han fikk spille de siste 7 minuttene i den kampen. Debuten fra start kom mot Lillestrøm SK i serierunden etter. Hans første skikkelige involvering i FFK-drakta kom i lokaloppgjøret mot Sarpsborg 08, da han tredde en fantastisk pasning igjennom til Tarik Elyounoussi, som takket med å redde 1-1.

Molde FK

Kom til Molde FK i 2012. Har tatt fire titler i sin periode i Molde, to seriegull og to cupgull.
Kronobergshäktet

Kronobergshäktet er et arresthus på Kungsholmen i Stockholm, i nærheten av Kronobergsparken. Arresthuset har en kapasitet på 321 innsatte. Alle de innsatte er frihetsberøvet etter rettslig beslutning og holdes i forvaring med status som mistenkt mens det aktuelle lovbruddet er under etterforskning. I henhold til uskyldspresumsjonen regnes de innsatte som uskyldige og holdes derfor ikke i fengsler sammen med straffedømte.
Kronobergshäktet drives av Kriminalvården og er det største av Sveriges 31 arresthus og syv arrestfilialer.
Brandsfjorden

Brandsfjorden er en fjord i Roan kommune i Trøndelag. Fjorden strekker seg 9,5 kilometer sørøstover til Straum i bunnen av fjorden. Fjorden har innløp mellom øya Terningen i sør og Kvassholmen ved Storvika i nord. Øst for Terningen ligger Spælodden og mellom disse går Hellfjorden sørover. Fjorden går sørøstover til bygda Hofstad og der svinger fjorden sørover. Innerst i fjorden stikker den lange og smale Minusodden seg nordover i fjorden. På østsiden ligger grenda Straum, mens Einarsdalen ligger på vestsiden.
Fylkesvei 14 går langs sør og vestsiden av fjorden.
1370-årene

-- 1370 -- 1371 -- 1372 -- 1373 -- 1374 -- 1375 -- 1376 -- 1377 -- 1378 -- 1379
Tiårsoversikt
Cloud Atlas

Handling

Cloud Atlas forteller seks historier som spenner over flere århundre, og fletter dem sammen i et visuelt science-fiction-eventyr: fra en skjebnesvanger seilas sør i Stillehavet på 1800-tallet, via komponistintriger på 1930-tallet, en mordgåte i San Francisco på 1970-tallet og et komisk eldreopprør i dag, til framtidas Neo Seoul i Korea der menneskekloner er slaver, og tida etter den store katastrofen. Forestillinger om gjenfødelse nevnes flere ganger i filmen.
Det ambisøse filmprosjektet fikk blandede kritikker i Norge.
Den spanske sølvflåten

Den spanske sølvflåten (eller Vestindiaflåten fra det spanske Flota de Indias) var et konvoisystem i Det spanske imperiet fra 1566 til 1790. Konvoiene var hovedsakelig handelsflåter for å transportere forskjellige varer, som jordbruksvarer, tømmer, forskjellige metall, luksusvarer, sølv, gull, edelsteiner, perler, krydder, sukker, tobakk, silke og andre eksotiske varer fra de spanske kolonier i Amerika og på Filippinene til Spania. Produkt som verktøy og andre dagligvarer, samt spanske kolonister, ble transportert den andre veien.